Document ID: 32001D0617

Απόφαση της Επιτροπής
της 20ής Ιουλίου 2001
για τη χορήγηση οικονομικής ενίσχυσης στην Ελλάδα για την εξάλειψη του αφθώδους πυρετού κατά το 2000
[κοινοποιηθείσα υπό τον αριθμό Ε(2001) 2224]
(Το κείμενο στην ελληνική γλώσσα είναι το μόνο αυθεντικό)
(2001/617/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/12/ΕΚ(2), και ιδίως το άρθρο 11 παράγραφοι 2 και 4,
Εκτιμώντας τα ακόλουθα:
(1) Εμφανίστηκαν περιπτώσεις αφθώδους πυρετού στην Ελλάδα κατά το 2000. Η εμφάνιση της αρρώστιας αυτής αποτελεί σοβαρό κίνδυνο για το ζωικό κεφάλαιο της Κοινότητας. Προκειμένου να παρεμποδίσει τη διάδοση της αρρώστιας και να συμβάλει στην εξάλειψη της, η Κοινότητα μπορεί να συμμετάσχει οικονομικά στις επιλέξιμες δαπάνες στις οποίες υποβάλλεται το κράτος μέλος.
(2) Μόλις επιβεβαιώθηκε επισήμως η εμφάνιση περίπτωσης αφθώδους πυρετού, οι ελληνικές αρχές ανέφεραν ότι είχαν λάβει όλα τα μέτρα που προβλέπονται από το άρθρο 3 παράγραφος 2 της απόφασης 90/424/ΕΟΚ και εφάρμοσαν αμέσως τις σχετικές διατάξεις της οδηγίας 85/511/ΕΚ του Συμβουλίου(3).
(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(4), τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων. Όσον αφορά τον δημοσιονομικό έλεγχο αυτών των ενεργειών ισχύουν τα άρθρα 8 και 9 του κανονισμού (ΕΚ) αριθ. 1258/1999.
(4) Η οικονομική ενίσχυση της Κοινότητας χορηγείται υπό τον όρο ότι έχουν όντως πραγματοποιηθεί οι προγραμματισμένες δράσεις και ότι οι αρχές θα διαθέσουν όλες τις απαραίτητες πληροφορίες εντός των προβλεπόμενων προθεσμιών.
(5) Πρέπει να διευκρινισθούν οι όροι "προσήκουσα αποζημίωση των εκτροφέων" που χρησιμοποιούνται στο άρθρο 3 παράγραφος 2 της απόφασης 90/424/ΕΟΚ.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ελλάδα μπορεί να λάβει οικονομική ενίσχυση από την Κοινότητα για τις επιλέξιμες δαπάνες στις οποίες υπεβλήθη σε σχέση με τα μέτρα εξάλειψης των περιπτώσεων αφθώδους πυρετού που εμφανίστηκαν κατά το 2000 σύμφωνα με τις διατάξεις του άρθρου 3 παράγραφος 2 και του άρθρου 11 της απόφασης 90/424/ΕΚ.
Άρθρο 2
1. Η οικονομική ενίσχυση της Κοινότητας καταβάλλεται με βάση τα ακόλουθα στοιχεία:
α) τα δικαιολογητικά έγγραφα που έχει υποβάλει η Ελλάδα σχετικά με τις δαπάνες στις οποίες υπεβλήθη για τη γρήγορη και προσήκουσα αποζημίωση των εκτροφέων με στόχο:
- τη σφαγή ή/και καταστροφή των ζώων και εν ανάγκη του γάλακτος τους,
- τον καθαρισμό και την απολύμανση των εκμεταλλεύσεων και του εξοπλισμού τους,
- την καταστροφή των μολυσμένων ζωοτροφών και εν ανάγκη του μολυσμένου εξοπλισμού·
β) τα αποτελέσματα των ελέγχων της Επιτροπής που προβλέπονται στο άρθρο 3.
2. Τα έγγραφα που προβλέπονται στην παράγραφο 1 περιλαμβάνουν μια επιδημιολογική έκθεση για κάθε εκμετάλλευση όπου εσφάγησαν ή καταστράφηκαν ζώα, καθώς και μια οικονομική έκθεση.
Η οικονομική έκθεση αφορά τις κατηγορίες των ζώων που κατεστράφησαν ή εσφάγησαν σε κάθε εκμετάλλευση εξαιτίας του αφθώδους πυρετού. Οι εκθέσεις υποβάλλονται υπό τη μορφή ηλεκτρονικών δελτίων σύμφωνα με το υπόδειγμα και το μορφότυπο που απαιτεί η Επιτροπή.
3. Τα δικαιολογητικά σχετικά με τα μέτρα που ελήφθησαν κατά τη διάρκεια της περιόδου η οποία προβλέπεται από το άρθρο 1 θα πρέπει να διαβιβαστούν μέχρι τις 15 Ιουλίου 2001 το αργότερο.
4. Για τους στόχους της παρούσας απόφασης οι όροι "προσήκουσα αποζημίωση" σημαίνουν ότι θα ληφθεί υπόψη η αξία που είχαν τα ζώα πριν προσβληθούν από την ασθένεια.
Άρθρο 3
Η Επιτροπή μπορεί, σε συνεργασία με τις αρμόδιες εθνικές αρχές, να πραγματοποιήσει επιτόπιους ελέγχους σχετικά με την εφαρμογή των προαναφερόμενων μέτρων και τις σχετικές δαπάνες.
Η Επιτροπή ενημερώνει τα κράτη μέλη σχετικά με τα αποτελέσματα των πραγματοποιούμενων ελέγχων.
Άρθρο 4
Η παρούσα απόφαση απευθύνεται στην Ελληνική Δημοκρατία.
Βρυξέλλες, 20 Ιουλίου 2001.

Labels: 18
19
5
6